钦定古今图书集成/方舆汇编/职方典/第1449卷 > 思明府建置沿革考 府志
## 钦定古今图书集成/方舆汇编/职方典/第1449卷 > 思明府建置沿革考 府志

本府

在太平府治西南一百里。汉属交趾郡。唐改思明府。宋隶太平寨。元隶太平路。明置思明府，治思明州《上石下石》、凭祥忠州，寻因“《上陵下》替” ，以其府改隶太平府。

皇清因之，土官、黄姓沿袭。设流官同知、经历、教授各

一员。按《通志》：“古粤地有土官黄忽都者，为思明总管。明洪武元年，忽都归附，诏改思明路为府，锡印绶，世袭知府，设流官同知佐之。忽都死，子广平袭；广平死，无嗣，弟广成袭。广成死，子𤦇袭。其庶兄𤣾亦以捍御功，累迁都指挥使，守浔州。”景泰间，𤦇老，以庶子钧袭。嫡子𨱇怨，问计于𤣾，𤣾欲因而夺之，遣子震伪征兵于思明，夜袭𤦇。钧杀之，归报于𨱇。已而又图夺嫡，都御史李棠诱𤣾，𨱇执之。震与子绍奔龙州，𨱇死于狱。郡人立钧之子道袭，𤣾度不得免。时宪宗在东宫，景泰帝有子曰见济。𤣾遣人入京赂用事者，乃具奏请立见济为皇太子。会藤、峡贼方炽，尚书于谦奏令𤣾赴军前讨贼立功，𤣾以功进都督。未几，英庙复辟，𤣾自杀。命发棺鞭其尸。成化年间，总督韩雍捕震诛之。绍遂治兵况村。破思明州，与其长子文昌；破下石西州，与其次子文盛；破上石西州，与其三子文华。遣兵陆光鸩杀知府黄道子。光又遣兵赵保安刺道，死之，遂据府治。弘治十八年，督府命总兵欧磐率兵破之，绍仰药死。文昌忿，复连年剽掠，而迁思明治于况村，筑城以拒。乃复遣思城土官赵忠顺以计擒文昌等，诣军门，寘于法。以光子。旸袭。无嗣。以叔崇之子旻袭，亦绝。以钧次子逗之子泽袭。泽死，子世兴袭；世兴死，子承祖袭。

皇清因之、“照予世袭”

忠州

在府治西南。宋建，隶邕州。元属思明路。土官黄姓，其先江州之族。明兴，黄威庆率子中谨归附，遂袭忠州知州，设流官同知、吏目佐之。传至黄贤相，擅立总管名目为乱。佥事谭惟鼎、方伯郭应聘命迁隆寨，巡检李材督乡兵擒之，贤相死于狱，奏以州属南宁府。

皇清改属思明府。

下石西州

在府治西南一百六十里。宋隶太平寨。元隶太平路。明隶太平府。

皇清因之，土官闭姓沿袭，流官吏目佐之按《通志》：在

思明府治西。宋分石西州置，属永平寨。元属思明路。明洪武二年，土官闭贤归附，授世袭知州，以流官吏目佐之。

皇清照予“世袭。”

思明州

在府治西南一百二十里，江曰“明江。” 附近思明土府接连下石龙州，明隶太平府。

官黄姓，与思明府同族。明洪武初，黄钧寿归附，授世袭知州，属思明府。钧寿死，子志铭袭。子郝，孙真相继死。有黄义者，称为真所生，告袭。成化间，思明府黄𤣾与子震相继煽乱，震伏诛。震子绍，治兵况村，破思明州，杀义父子，夺大小民村凡二十四。弘治六年，绍复以兵胁知府黄道，给券与其子黄文昌领州事。十八年下所司捕绍，绍服药死，文昌仍具牍冒黄真宗支争袭，数为边患。乃遣思城州土官赵忠顺计擒文昌诛之，以义子永宁袭。其后，文昌子泰复据其州。泰死，子恩诏袭。恩诏死，弟恩锡袭。恩锡死，弟恩隆袭。万历十年，恩隆与思明府土官黄承祖争四寨二十九村。委官勘之，以四寨宜属思明府黎龙等村，以那强为界。那强以西如板勋等十三村给思明州，那强以东如板盎等十六村给思明府。后恩隆故，子拱极未袭，庶弟黄拱圣谋之，承祖弑拱极并其母。抚臣刘继文以黄承祖助逆，议削其职，奏将所争村寨尽给思明州，以思明州改属太平府。

皇清因之、“照予世袭”

凭祥州

在府治西南二百三十里。宋隶太平寨。元隶太平路。明隶太平府。

皇清因之，土官李姓沿袭流官吏目佐之按《通志》：在

思明府西。明洪武十八年，峒长李昇内附，授凭祥镇巡检。永乐二年改为县，以昇子应清为知县。应清死，子诚袭。诚死，子寿祥袭。寿祥死，子广宁袭。成化十八年以凭祥当交趾镇南关，为左江要害，改为州，以广宁知州事。镇一关三隘，以流官吏目佐之。广宁死，诸子争立，乱三四年，竟以其孙珠嗣。珠死，无嗣，众保弟珍、袭弟玨争立，珍挈印奔况村，况村土舍黄泰以其妹黄孟妻之。州目李清、李满、赵琪、苏寄枝等谋纳珍，说思明土府舍黄朝曰：“李珍失守，宗祧越在草莽，若以君之灵，得复入奉蒸尝，愿以州备下属。” 黄朝喜，约黄泰纳珍凭祥。珍听说客欧绍贤等语，悔约不属思明。苏寄枝争之不得，遂阴比黄朝。朝有外妇子王金宝，更名时芳，诡云广宁孙，以千人纳时芳凭祥，弗克。李珍日荒淫无度，州人患之。广宁庶子寰谋废立，而珍妻黄孟亦以失宠孤愤寰通焉。十七年，寰远约李满、苏寄枝为乱，以兵劫赵琪，琪不得巳与之盟。顷之，寄枝巡徼伪惊謼，寰等拥兵入，执珍寝所斩之。李清闻乱，呼赵琪，以外甲入救，琪匿不至。寰遂持黄、孟并坐。部兵发库藏，争财乱，击杀数十人。明日，寰置酒高会，召李清。清不得巳赴之。临觞窃叹，寰私于欧绍贤曰：“是夫腹诽者。” 就座中击杀之。会安南莫登庸反，因厚赂寰，为乡道。变闻，都御史蔡经大骇，属副使翁万达图之。万达遣人谕寰曰：“天子将有事交南，边圉之臣有用命者，尊官可立取。” 寰遂自荐，愿效力，万达益厚与之。又遣人恐黄泰，令擒李寰自白，泰唯唯。乃委指挥钱希贤征兵。泰所部勒若行边者。至凭祥，擒李寰、李满、苏寄枝等，论死。已而李玨、李时芳复争立，万达会参议田汝成鞫之，论时芳死，黜玨，而以李珍弟琪之子佛袭。时芳复谋将官，营求羁保，逃之思陵州，兴兵攻入州治，佛窜山中，跌死。子德胜袭，隶太平府。

皇清因之、“照予世袭”